01/02/2021 | Administración LocalProvincial
Deputación Provincial da Coruña
Servizo de Planificación e Xestión de Recursos Humanos. Sección de Planificación de Recursos Humanos
Novos modelos de solicitudes de admisión aos procesos selectivos da Deputación Provincial da Coruña

ANUNCIO RESOLUCIÓN NÚM.2258/2021, DO 25/01/2021, POLA QUE SE APROBAN OS NOVOS MODELOS DE SOLICITUDES DE ADMISIÓN AOS PROCESOS SELECTIVOS QUE CONVOQUE A DEPUTACIÓN PROVINCIAL DA CORUÑA Por Resolución núm.2258 do 25 de xaneiro de 2021, que se transcribe a continuación, o Presidente da Deputación Provincial da Coruña, D. Luis Bruno Cercadillo San Lazaro, resolveu aprobar os novos modelos de solicitudes de admisión aos procesos selectivos que convoque a Deputación Provincial da Coruña: “Tras a entrada en vigor do Regulamento (UE) 2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento de datos persoais e á libre circulación destes datos, así como da Lei orgánica 3/2018, do 5 de decembro, de protección de datos persoais e garantía dos dereitos dixitais, faise necesario actualizar os modelos de solicitudes de admisión aos procesos selectivos que convoque a Deputación Provincial da Coruña para cumprir este novo marco normativo en materia de tratamento dos datos de carácter persoal. Esta actualización implica a substitución da cláusula de información sobre protección de datos de carácter persoal que recollían os anteriores modelos de solicitudes, segundo o disposto na Lei orgánica 15/1999, do 13 de decembro, de protección de datos de carácter persoal, por unha nova cláusula de información ao solicitante sobre o tratamento dos seus datos persoais achegados no impreso, consonte o artigo 11 da antedita Lei orgánica 3/2018. Así mesmo, indícase que a finalidade do tratamento é xestionar a participación da persoa candidata no proceso selectivo e referéncianse as categorías dos datos obxecto do tratamento que non requiren ser achegadas polo cidadán por atoparse xa en poder das Administracións públicas, así como as fontes das que proceden estes datos. Inclúese tamén a posibilidade de exercer os dereitos establecidos nos artigos 15 a 22 do Regulamento (UE) 2016/679, así como o dereito á oposición motivada ao dito tratamento. En consecuencia, e en aplicación do artigo 66.6 da Lei 39/2015, do 1 de outubro, do procedemento administrativo común das administracións públicas que dispón: “Cando a Administración nun procedemento concreto estableza expresamente modelos específicos de presentación de solicitudes, estes serán de uso obrigatorio polos interesados”, procede aprobar os novos modelos de solicitudes para os procesos selectivos que convoque a Deputación Provincial da Coruña. Todo isto, sen prexuízo da presentación das solicitudes preferentemente por vía electrónica, nos termos previstos na normativa vixente, a través do punto de acceso Convoca Online ( https://dacoruna.convoca. online ). De acordo co exposto e no exercicio das competencias atribuídas polo artigo 34 da Lei 7/85, do 2 de abril, de bases de réxime local, RESOLVO: Primeiro. Aprobar o novo modelo de impreso Solicitude de admisión a probas selectivas OEP, que se achega como Anexo I a esta resolución (en lingua galega e lingua castelá) e que será de aplicación para as solicitudes de participación nas probas selectivas de ingreso do persoal funcionario e laboral que convoque a Deputación Provincial da Coruña; o contido do apartado 17 do impreso, relativo á “Forma de acceso”, poderá modificarse para recoller os diferentes sistemas de acceso que poida establecer a correspondente oferta de emprego público da que derive a convocatoria. Así mesmo, aprobar o novo modelo de impreso Solicitude de admisión ao proceso para a selección de persoal temporal, que se inclúe como Anexo II nesta resolución (en lingua galega e lingua castelá) e que será de aplicación para as solicitudes de participación nos procesos de selección do persoal funcionario interino ou laboral temporal que convoque a Deputación Provincial da Coruña segundo o disposto no Regulamento de selección de persoal funcionario interino e laboral temporal da Deputación Provincial da Coruña (BOP número 119 do 30 de xullo de 2020). Segundo. Aplicabilidade. Os modelos de solicitudes que se aproban por esta resolución serán de aplicación aos procesos selectivos indicados no apartado anterior que convoque a Deputación Provincial da Coruña desde o día seguinte á data da publicación da dita resolución no Boletín Oficial da Provincia da Coruña. A Coruña, 26 de xaneiro de 2021 O PRESIDENTE O SECRETARIO XERAL PDFR 26013/2019 DO 29/07/2019 O DEPUTADO Antonio Leira Piñeiro José Luis Almau Supervía